OpenLLM-France/wikimedia huggingface dataset:
# Nicholas Williams

Nicholas Jonathan Anselm Williams (nascut l'octubre de 1942 a Walthamstow, Essex, actualment Londres, Regne Unit), també Nicholas Williams o N.J.A. Williams, és un lingüista centrat en l'estudi de les llengües cèltiques. La seva tasca acadèmica és cabdal en el desenvolupament recent de la llengua còrnica. En particular, destaca per ser el creador de la variant de còrnic reviscolat Kernewek Unys Amendys (en anglès: Unified Cornish Revised, o UCR), i per ser un dels principals contribuïdors a la variant Kernowek Standard.

## Tasca lingüística

Williams ha escrit extensament sobre les llengües cèltiques i la seva literatura, en particular, sobre la llengua còrnica. El 1990 Williams publicà l'article A problem in Cornish phonology, on demostrà que els fonemes representats pels grafemes /tj/ i /dj/ mai havien format part de la llengua, i instava a retirar-los de la proposta de còrnic reviscolat de l'acadèmic Ken George, l'anomenat Kernewek Kemmyn. La seva crítica a aquesta variant continuà a l'obra Cornish Today (Spyrys a Gernow, 1995), on presentà endemés la seva proposta de còrnic, l'anomenat Unified Cornish Revised o UCR. Aquesta variant fou desenvolupada a altres obres, com Clappya Kernowek (Agan Tavas, 1997) i el Diccionari Anglès-Còrnic (Agan Tavas, 2000). Posteriorment participà en el desenvolupament d'una variant més actualitzada, l'anomenada Kernowek Standard.
Dintre la seva activitat professional s'inclou la faceta de traductor. El 2002 publicà el Testament Noweth, la primera traducció al còrnic del Nou Testament, realitzada a partir del text grec original. Més endavant, al 2011 es convertí en el primer autor en publicar una traducció completa de la Bíblia. També ha realitzat traduccions al còrnic d'obres clàssiques de la literatura, com «Alícia al país de les meravelles» (Aventurs Alys in Pow an Anethow), «Dràcula» (Dracùla hag Ôstyas Dracùla), o «El Hobbit» (An Hobys, pò An Fordh Dy ha Tre Arta).

## Apunts biogràfics

Williams aprengué còrnic de manera autodidàcta mentre era alumne de la Chigwell School, a Essex. El 1962, essent encara adolescent, esdevingué bard del Gorseth Kernow, amb el nom bàrdic Golvan (en català: pardal). El 1972 rebé el doctorat de Celta a la Queens University, a Belfast. El 2006 fou designat professor associat a l'Escola d'Irlandès, Estudis Cèltics, Folclore i Lingüística del University College, a Dublín.
Williams ha estat descrit per Philip Payton, professor de Cornish Studies a la Universitat d'Exeter, com l'autoritat internacional capdavantera de la llengua còrnica. Ha rebut el primer premi de les competicions Gorsedd en diverses ocasions.
Es casà el 1976 amb Patricia Smyth, i té tres fills bilingües en anglès i irlandès.

## Vegeu també

Literatura còrnica

## Referències

* ↑ «Cornish translation of Bible's Old Testament». [Consulta: 4 agost 2017].
* ↑ «Evertype Publications - Books in Cornish». [Consulta: 16 novembre 2017].
# Jan Wils

Jan Wils (22 de febrer de 1891 - 11 de febrer de 1972) va ser un arquitecte neerlandès. Va néixer a Alkmaar i va morir a Voorburg.
Wils va ser un dels membres fundadors del moviment De Stijl, que també incloïa artistes com Piet Mondrian, Theo van Doesburg i Gerrit Rietveld.
Entre altres obres, Wils va dissenyar l'Estadi Olímpic per als Jocs Olímpics d'estiu de 1928 a Amsterdam. El seu disseny també es va presentar a l'competició d'art olímpic i va guanyar la medalla d'or. també va dissenyar el complex d'habitatges Papaverhof, actualment un Rijksmonument (patrimoni nacional neerlandès).

## Referències

* ↑ «Jan Wils». Olympedia. [Consulta: 22 juliol 2020].

## Enllaços externs

* Biografia curta
# Colobrina

La colobrina o culebrina era una peça d'artilleria pròpia dels segles XVI i XVII, es caracteritzava per tenir un llarg tub que arribava a mesurar fins a 35 vegades el seu calibre. Rebia el nom, com la serpentina, el falcó i el falconet o el basilisc de noms d'animals.S'usava tant per a terra com per a artillar navilis i es distingien diversos tipus.
La colobrina que va des de les 16 fins a les 24 lliures (7,26 fins a 10,89 kg) també és una arma potent, sobretot la de 24 lliures que sempre era de longitud legítima (més de 32 vegades el seu calibre).

## Tipus

* Doble colobrina. Sent la major arribava a disparar bales de 32 lliures de pes. Aquest tipus de culebrina s'usava per destruir objectius a llarga distància i derrocava sense cap problema fortaleses i muralles; era una arma contundent i molt potent però requeria molta pólvora per carregar-la i a més era molt pesada, arribant fins i tot a les 6 tones mètriques.
* Mitja colobrina o "vers" el calibre del qual era de 9 a 12 lliures (4 a 5,44 kg) i la més usada, a causa que es manejava amb més facilitat.
* Terç de colobrina o "sacre" tenia un calibre d'entre 6 i 8 lliures (2,7 i 4 kg).
* Quart de colobrina o "falconet" comprenia els calibres d'entre 2 i 5 lliures (0,91 i 2,27 kg). Aquesta peça pertany a l'artilleria menor i normalment es col·locava sobre els murs i especialment en les brodes dels vaixells sobre unes forquetes i en l'extrem portaven una barra allargada per apuntar amb una mà i amb l'altra donar foc a cau d'orella. A mitjan segle xvii, la culebrina es va substituir pel canó a causa que aquest requeria menor consum de pólvora en ser més curt i, per tant, menys pesat, per la qual cosa habitualment eren de gran calibre arribant a les 42 lliures (19 kg) en els canons navals.

## Referències

* ↑ Alcover, Antoni M.; Moll, Francesc de B. «culebrina». A: Diccionari català-valencià-balear. Palma: Moll, 1930-1962. ISBN 8427300255.
* ↑ Manucy, Albert C. Artillery Through the Ages: A Short Illustrated History of Cannon, Emphasizing Types Used in America (en anglès). Albert C. Manucy, 1994, p. 35. ISBN 0788107453.
# Khusraw Khan Barwari

Khusraw Khan Barwari Nasr al-Din (o Nasir al-Din) fou un esclau d'origen hindú al servei de Kutb al-Din Mubarak Shah I Khalji. Era del nivell més baix dels esclaus (parwari o bradu) però va obtenir la confiança del sultà i va ascendir ràpidament. Encara que es va convertir a l'islam, mai va creure en aquesta religió.
El 1318 fou enviat en expedició contra els pandya de Madurai. Després d'un complot contra la vida de Mubarak a finals del 1318, aquest sultà va portar una vida de disbauxa, sempre acompanyat de Khusraw, el seu favorit. La seva posició preeminent va fer néixer en Khusraw el desig d'ocupar el poder i va planejar l'assassinat del seu sobirà. Mubarak va tenir notícies de la conspiració però no hi va donar crèdit i no va fer res.
El 15 d'abril de 1320 Mubarak fou assassinat per partidaris de Khusraw la majoria hindús. El seu cap fou tallat i exposat al palau perquè fos vista per tots els cortesans, i l'endemà al matí Khusraw es va proclamar sultà amb el títol de Nasr al-Din o Nasir al-Din. Es diu que per obtenir el suport dels hindús va fer apostasia de l'islam doncs no li era fàcil obtenir el suport dels nobles hindús, ja que era d'una casta inferior i, per tant, menyspreat, però aquesta suposada apostasia és incerta; en tot cas si que sembla exacte que es van adorar als ídols hindús al palau, que exemplars de l'alcorà foren utilitzats com a tamborets, i que algunes dones musulmanes foren ultratjades. Els governadors musulmans de província desconeixen els fets que estaven passant a Delhi, i no es van oposar al nou sultà. La noblesa musulmana estava incomoda amb la situació i un dels seus caps, Djuna Khan Fakhr Malik (després sultà el 1325), va marxar de Delhi cap al territori que governava el seu pare Ghazi Malik (o Malik al-Ghazi) abans Malik Tughluk, amb seu a Samana. Aquest es va revoltar i va cridar a la guerra santa, dirigint la seva crida a sis governadors de la zona occidental, dels quals un se li va unir i dos més que no van voler foren assassinats per les seves tropes que van entrar a la revolta; un quart governador va haver d'unir-se a la rebel·lió sota pressió de les seves tropes revoltades; els altres dos van romandre lleials a Khusraw. Aquest va repartir riqueses entre els militars per assegurar-se el seu siport, i va enviar un exèrcit manat pel seu germà contra els rebels, però fou derrotat (3 de setembre); un segon exèrcit fou igualment derrotat; la tercera i darrera batalla es va lliurar prop de la fortalesa de Indrapat i Khusraw fou derrotat i va fugir (6 de setembre). Atrapat poc després Ghazi Malik va ordenar la seva execució per decapitació (7 de setembre de 1320)
Ghazi Malik va esdevenir el senyor del país sense oposició i com que no quedava cap membre de la família khalji, l'endemà l'assemblea (jamaa) de nobles li va oferir la corona, que inicialment va refusar però al final va acceptar agafant el títol de Ghiyath al-Din Tughluk Shah I i fundant la dinastia tughlúquida (8 de setembre de 1320)

## Bibliografia

* Ashirbadi Lal Srivastava, The history of India, 1000 A.D.-1707 A.D., Agra, Shiva Lal Agarwala, 1964
# Hernandia

Hernandia és un gènere de plantes amb flor dins de la família Hernandiaceae.

## Característiques

És un gènere d'arbres, sovint halòfits, de les zones tropicals del planeta.

## Espècies

* Hernandia albiflora
* Hernandia beninensis
* Hernandia bivalvis
* Hernandia catalpifolia
* Hernandia cubensis
* Hernandia didymantha
* Hernandia guianensis
* Hernandia hammelii
* Hernandia jamaicensis
* Hernandia lychnifera
* Hernandia mascarenensis
* Hernandia moerenhoutiana
* Hernandia nukuhivensis
* Hernandia nymphaeifolia
* Hernandia ovigera
* Hernandia peltata
* Hernandia sonora
* Hernandia stenura
* Hernandia stokesii
* Hernandia tahitensis
* Hernandia temarii

### Espècies extingides

* Hernandia drakeana

## Enllaços externs

* Taxonomia
* Hernandiaceae at the University of Hawaii
* links at CSDL, Texas Arxivat 2008-10-12 a Wayback Machine.
* Vegetation of the Montane Region of Savai'i, W. Arthur Whistler.
# Palm Springs (pel·lícula)

Palm Springs és una pel·lícula estatunidenca de comèdia romàntica de ciència-ficció del 2020 dirigida per Max Barbakow (en el seu debut com a director), a partir d'un guió d'Andy Siara. És protagonitzada per Andy Samberg (que també va coproduir la pel·lícula), per Cristin Milioti i per J. K. Simmons, i segueix dos desconeguts que es troben en un casament a Palm Springs només per quedar atrapats en un bucle temporal. S'ha doblat i subtitulat al català.
Palm Springs es va estrenar al Festival de Cinema de Sundance el 26 de gener de 2020 i es va estrenar simultàniament a Hulu i a una selecció de sales de cinema el 10 de juliol de 2020. La pel·lícula va ser elogiada per les interpretacions del repartiment i el seu ús del concepte. A la 78a edició dels Globus d'Or, va obtenir dues nominacions: millor pel·lícula musical o comèdia i millor actor musical o còmic per a Samberg. Entre altres guardons, va guanyar el de la millor comèdia als 26ns Premis de la Crítica Cinematogràfica.

## Referències

* ↑ Palm Springs a la Base de dades de cinema en català
* ↑ «Palm Springs». FilminCAT. [Consulta: 23 setembre 2022].
* ↑ Patten, Dominic. «Sundance 2020: Angelina Jolie, Robert Redford, Riley Keough, Bruce Lee Docu, Lena Waithe & LGBTQ+ Rights Pack Lineup», 04-12-2019. [Consulta: 5 desembre 2019].
* ↑ Rubin, Rebecca. «Andy Samberg's Rom-Com 'Palm Springs' Will Debut on Hulu in July», 28-05-2020. [Consulta: 28 maig 2020].
* ↑ Davis, Clayton. «Critics Choice Awards: 'Mank' Leads With 12 Nominations, Netflix Makes History With Four Best Picture Nominees» (en anglès americà), 08-02-2021. [Consulta: 11 febrer 2021].
# Casa dels Campos

La casa dels Campos és un edifici d'Ulldecona (Montsià) inclòs a l'Inventari del Patrimoni Arquitectònic de Catalunya.

## Descripció

És un habitatge entre mitgeres, de façana ordenada simètricament, tot i que les obertures es troben disposades de manera irregular. Consta de planta baixa i dos pisos, i el tret més rellevant n'és l'esgrafiat de la façana que, a la planta baixa fa un dibuix simulant carreus, i a les dues plantes superiors traça uns plafons rectangulars i tres fileres verticals, simulant columnes, decorades amb motius florals d'estil modernista, en color groc.

## Referències

* ↑ «Casa dels Campos». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r setembre 2015].
# Coradion

Coradion és un gènere de peixos tropicals de la família Chaetodontidae.

## Taxonomia

* Coradion altivelis (McCulloch, 1916)
* Coradion chrysozonus (Cuvier, 1831)

## Enllaços externs

* a wikispecies.org
* ION
* Nomenclator Zoologicus
# Kitxik Khanum

Kitxik Khanum (Reina Menor, de nom real Tukal Khanum, Tukhal Khanum, Tuvakal Khanum) (segles XIV i XV) fou emperadriu de Txagatai i esposa de Tamerlà, probablement filla (algunes vegades s'ha dit que era germana) de Khidr Khoja, kan de Mogolistan i, per tant, una genguiskànida.
Khidr Khan de Mogolistan, enfrontat a Tamerlà, havia decidit canviar de política i aliar-se a Timur. Probablement les converses amb Mogolistan havien començat el 1396; vers l'estiu del 1397 l'afer ja devia quedar resolt. Timur va fer donació de diversos honors a Sham-i Jahan, fill de Khidr Khan i li va encarregar obtenir la ma de la filla de Khidr Khan, que segellaria l'aliança entre ambdós estats. Ghiyath al-Din Terkhan acompanyaria a Sham-i Jahan amb els regals per la núvia i el pare de la núvia. Tot seguit Timur va anar a acampar a la plana de Canighul, no lluny de Samarcanda. La princesa Melket Agha (també filla de Khidr, esposa de Shah Rukh) va arribar des de d'Herat i va fer els regals preceptius a Timur; aquest va ordenar una festa amb assistència de tota la noblesa (reines, dames i princeses, prínceps, nevians, amirs i caps religiosos i descendents del Profeta); la música va córrer a càrrec personalment del gran músic Khoja Abd al-Kader al-Maraghi, autor d'un famós llibre de música. Aquesta festa va durar tres mesos.
Timur va anar a Taixkent a buscar la nova reina. Va passar el Sihun i va acampar a Dere Ahengheran, prop de Txinas. Timur va passar allí el hivern, però com que cada vegada apreciava mes el confort dels palaus, va fer construir habitacles de fusta confortables al costat del campament, que els mogols anomenaven Kuria. Va anar a una població no gaire llunyana anomenada Issi per visitar la tomba del Shaikh Ahmad Isaici, un dels fills d'Imanzade Muhammad Hanosi, tomba que estava parcialment en ruïnes i que va fer restaurar i embellir. Amb gran parafernalia va arribar el 2 de desembre de 1397 la princesa Tukal Khanum i es va formalitzar l'enllaç de la núvia amb Timur esdevenint aquesta la Segona Reina per ser de sang genguiskànida (ja que altres esposes, excepte Sarai Mulk Khatun, no eren genguiskànides); fou coneguda com a Kichik Khanum, la Senyora Menor (o la Reina Menor). La boda va tenir l'assistència del gran muftí i altres personalitats religioses, i de la noblesa dels dos estats incloent prínceps, princeses, dames, nevians i amirs. Tamerlà tenia ja mes de 60 anys.
Va sobreviure al seu marit ja que la seva mort no es esmentada per Yazdi, però no se sap quan va morir.

## Referències

* ↑ Yazdi Sharaf al-Din Ali, Zafarnama, Trad. al francès de Petis de la Croix sota el títol “Histoire de Timur Bec”, III, 69
* ↑ Ibid, III, 70
# Comissió de Drets Humans de les Nacions Unides

La Comissió de Drets Humans de les Nacions Unides va ser una comissió del Consell Econòmic i Social (ECOSOC) i assistia en funcions a l'Oficina de l'Alt Comissariat de les Nacions Unides per als Drets Humans. Creada el 12 d'agost de 1947 per resolució de l'ECOSOC. El 5 de març de 2006 es va crear el Consell de Drets Humans de les Nacions Unides i, per tant, va quedar dissolta la Comissió, que va fer la seva darrera sessió el 27 de març de 2006.

## Composició de la Comissió

Estava integrada per 53 membres escollits entre els integrants de l'ECOSOC. No hi havia membres permanents. Cada any aproximadament un terç dels seients de la comissió eren elegits per un període de 3 anys. La comissió es reunia anualment en una sessió anual entre març i abril per 6 setmanes a Ginebra (Suïssa).

## Crítiques

A causa de la seva composició la Comissió de Drets Humans de l'ONU va ser desacreditada repetidament per diferents delegacions que van denunciar que estava esbiaixada a favor dels interessos estratègics dels EUA. Per això finalment va ser dissolta i substituïda pel Consell en 2006 amb els vots en contra únicament dels EUA i Israel i dels antics territoris en fideïcomís estatunidenc: Palau i illes Marshall.

## Vegeu també

* Consell de Drets Humans de les Nacions Unides
* Drets humans
* Oficina de l'Alt Comissariat de les Nacions Unides per als Drets Humans
* Declaració Universal de Drets Humans
* Carta Internacional de Drets Humans
# Didynamipus sjostedti

Didynamipus sjostedti és una espècie d'amfibis de la família Bufonidae.És monotípica del gènere Didynamipus.
Prolifera a Camerun, Guinea Equatorial i Nigèria. El seu hàbitat natural inclou boscos secs tropicals o subtropicals, montans secs i zones prèviament boscoses ara molt degradades. Està amenaçada d'extinció.

## Referències

* ↑ «Didynamipus sjostedti Andersson, 1903». Integrated Taxonomic Information System ITIS - Report. [Consulta: 11 agost 2024].
* ↑ «Didynamipus sjostedti Andersson, 1903». Amphibian Species of the World. [Consulta: 11 agost 2024].
* ↑ Vitt, Laurie J.; Zug, George R. Herpetology: An Introductory Biology of Amphibians and Reptiles (en anglès). Academic Press, 2012-12-02, p. 166. ISBN 978-0-323-13924-3.
* ↑ IUCN «Didynamipus sjostedti: IUCN SSC Amphibian Specialist Group» (en anglès). The IUCN Red List of Threatened Species 2017, 08-07-2016. DOI: 10.2305/iucn.uk.2017-2.rlts.t54811a16272990.en.
# Harka (pel·lícula)

Harka és una pel·lícula dramàtica coproduïda internacionalment del 2022, escrita i dirigida per Lotfy Nathan, en el seu debut com a director narratiu, inspirada en la immolació de Mohamed Bouazizi que va provocar la revolució tunisiana i la Primavera Àrab el 2010 i el 2011. És protagonitzada per Adam Bessa, Salima Maatoug, Ikbal Harbi i Najib Allagui. S'ha doblat i subtitulat al català.
Es va estrenar al Festival de Canes de 2022 el 19 de maig de 2022, a la secció Un certain regard, on l'actor protagonista Adam Bessa va guanyar el premi a la millor interpretació. Es va estrenar als cinemes de França a càrrec de Dulac Distribution el 2 de novembre de 2022.

## Referències

* ↑ Okorodus, Abigail. «Luxembourg co-production Harka in cinemas from January». Delano, 14-12-2022.
* ↑ Wiseman, Andreas. «'Mosul' & 'Extraction' Star Adam Bessa To Lead 'Contra', Shoot Underway In Tunisia For Cinenovo, Anonymous Content, Film Constellation, More — Cannes». Deadline Hollywood, 10-07-2021. [Consulta: 29 maig 2022].
* ↑ «Harka». Goita què fan, ara!. [Consulta: 1r agost 2024].
* ↑ Lattanzio, Ryan. «Cannes 2022 Adds Competition Titles, Special Screenings: See the Full Lineup». IndieWire, 21-04-2022. [Consulta: 29 maig 2022].
* ↑ «The 75th Festival de Cannes winners' list». Festival de Cannes, 28-05-2022. [Consulta: 12 agost 2022].
* ↑ «Harka de Lotfy Nathan (2022) - Unifrance». [Consulta: 1r agost 2024].
# L'Església vella de Garcia

L'Església Vella és un temple ruïnós protegit com a bé cultural d'interès local a la part alta de la població de Garcia (Ribera d'Ebre), al costat del turó on algunes fonts situen el desaparegut castell de Garcia. La parròquia de Garcia és documentada l'any 1279, en què el seu capellà pagà 60 sous de dècima papal. L'any 1314 fou visitada pel bisbe Francesc de Paolac. L'església romànica va ser substituïda per l'actual edifici l'any 1663, segons consta a la portalada. La segona església va ser bombardejada l'any 1936 i des de llavors resta abandonada. Havia tingut un retaule d'Escala Dei, obra de Francesc Ribalta, que es va cremar, i un altar major plateresc.
Església de planta rectangular amb absis poligonal. Consta d'una sola nau, amb cinc tramades separades amb arcs torals i capelles laterals, havent perdut la coberta. Estava coberta amb volta de creueria, de la qual només se'n conserven els primers trams. Els nervis descansen sobre una cornisa i pilastres, situades entre els arcs de mig punt de les capelles. La part de l'absis també està enrunada. La portalada va ser arrencada després de la Guerra Civil per incorporar-la a la nova església situada a la part baixa del poble. Sobre d'aquesta hi ha una rosassa. Les façanes laterals presenten quatre grans contraforts que sostenen les capelles. El campanar, de planta quadrangular i tres nivells d'alçat, es troba adossat a l'absis. Els nivells de forjat estan delimitats amb cornises, i la part superior s'obre amb pòrtics d'arc de mig punt. L'acabat exterior del temple és la pedra vista amb restes d'arrebossat, i les cantonades amb carreus escairats.

## Notes

* 1 2 «Església vella de Garcia». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r setembre 2015].

## Enllaços externs

* «Església de Garcia». Mapa de recursos culturals. Diputació de Tarragona.
# Fosfats de calci

El fosfats de calci són a un grup de compostos inorgànics que contenen cations de calci(2+) ${\ce {Ca^2+}}$ i anions fosfat ${\ce {PO4^3-}}$, metafosfat ${\ce {PO2-}}$o pirofosfats ${\ce {P2O7^4-}}$ i ocasionalment catió hidrogen(1+) ${\ce {H+}}$ i anions fluorur ${\ce {F-}}$, clorur ${\ce {Cl-}}$ i hidròxid ${\ce {OH-}}$.
Són la principal forma de calci de la llet d'animals bovins. El 70% de l'os consta d'hidroxilapatita i l'esmalt de la dent és, en un 90%, hidroxilapatita. Al contrari que altres compostos de calci incrementa la insolubilitat amb l'augment de la temperatura i això causa la precipitació.

## Usos

Es fan servir per produir àcid fosfòric. En excés causen eutrofització de les aigües. Són un llevat químic en la panificació (codi E341), el formatge i suplement alimentari. Se'ls troba de manera natural en la llet de vaca però la forma més econòmica per suplementar és el carbonat de calci i el citrat de calci. També es fan servir per remineralitzar les dents i com excipient en medicament.

## Fosfats de calci

* Dihidrogenfosfat de calci, E341i: ${\ce {Ca(H2PO4)2}}$
* Hidrogenfosfat de calci, E341ii: ${\ce {CaHPO4}}$
* Fosfat de calci, E341iii: ${\ce {Ca3(PO4)2}}$
* Apatita ${\ce {Ca5(PO4)3(F,Cl,OH)}}$
** Fluoroapatita ${\ce {Ca5(PO4)3F}}$
** Cloroapatita ${\ce {Ca5(PO4)3Cl}}$
** Hidroxilapatita ${\ce {Ca5(PO4)3OH}}$
* Fosfat octacalci ${\ce {Ca8H2(PO4)6*5H2O}}$
* Dihidrogenfosfat de calci ${\ce {Ca(H2PO4)2}}$
* Hidrogenfosfat de calci ${\ce {CaHPO4}}$
* Fosfat de calci ${\ce {Ca3(PO4)2}}$

## Referències

* ↑ «What Is Calcium Phosphate?».
* ↑ Bonjour JP, Carrie AL, Ferrari S, Clavien H, Slosman D, Theintz G, Rizzoli R «Calcium-enriched foods and bone mass growth in prepubertal girls: a randomized, double-blind, placebo-controlled trial». J. Clin. Invest., 99, 6, març 1997, pàg. 1287–94. DOI: 10.1172/JCI119287. PMC: 507944. PMID: 9077538 [Consulta: 25 octubre 2009].
* ↑ Straub DA «Calcium supplementation in clinical practice: a review of forms, doses, and indications». Nutr Clin Pract, 22, 3, June 2007, pàg. 286–96. Arxivat de l'original el 2021-02-13. PMID: 17507729 [Consulta: 3 gener 2016]. Arxivat 2021-02-13 a Wayback Machine.
* ↑ Weiner, Myra L.; Lois A. Kotkoskie. Excipient Toxicity and Safety, 1999, p. 81. ISBN 0824782100, 9780824782108.
* ↑ N.N.Greenwood, A. Earnshaw, "Chemistry of Elements, 2nd Edition", Butterworth-Heinemann, 1997, p. 523.